Opatrenie predvstupovej pomoci
č.: 2002/000-585

FINANČNÉ MEMORANDUM

dohodnuté medzi Európskou komisiou a Slovenskou republikou týkajúce sa grantu z Nástroja predvstupovej pomoci PHARE v predvstupovom období pre nasledovné opatrenie:

Príprava kandidátskych krajín na Rozšírenú decentralizáciu (EDIS) v spravovaní predvstupových prostriedkov na Slovensku 
na uplatňovanie EDIS-u,vrátane zhodnotenia nedostatkov, prípravy EDIS-u a zhodnotenia súladu.

FINANČNÉ MEMORANDUM

Európska komisia, ďalej len "komisia", konajúc v mene a v zastúpení Európskeho spoločenstva, ďalej len "spoločenstvo",

							na jednej strane a

vláda Slovenskej republiky, ďalej len "príjemca",

							na druhej strane,

SA DOHODLI TAKTO:

Opatrenie uvedené v článku 1 sa bude vykonávať a financovať z rozpočtových zdrojov spoločenstva v súlade s ustanoveniami tohto memoranda. Technický, právny a administratívny rámec na vykonávanie opatrenia uvedeného v článku 1 ustanovujú Všeobecné podmienky priložené k Rámcovej dohode z 10. mája 1994, uzatvorenej medzi komisiou a príjemcom, doplnené o podmienky tohto memoranda a o Osobitné ustanovenia v prílohe k tomuto memorandu.

ČLÁNOK 1 - POVAHA A PREDMET

V rámci svojho programu pomoci spoločenstvo prispeje prostredníctvom grantu k financovaniu tohto opatrenia:

Číslo programu:		2002/000-585
Názov: 	Horizontálny program na prípravu kandidátskych krajín na Rozšírenú decentralizáciu (EDIS) v spravovaní predvstupových prostriedkov na Slovensku 
Trvanie:			do 30. 09. 2003

ČLÁNOK 2 - ZÁVÄZOK SPOLOČENSTVA

Finančný príspevok spoločenstva je stanovený maximálne vo výške 0,7 MEUR; ďalej len "grant ES".

ČLÁNOK 3 – DOBA PLATNOSTI

Na účely tohto opatrenia sa týmto dáva k dispozícii grant ES, ktorý sa použije na uzatváranie zmlúv v termíne do 30/09/2003 v súlade s ustanoveniami tohto memoranda. Všetky zmluvy musia byť podpísané do uvedeného dátumu. Finančné prostriedky z grantu ES, ktoré nebudú kontrahované do uvedeného termínu, prepadnú. Posledný termín na vyplatenie finančných prostriedkov z grantu ES je 30/09/2004. Všetky platby sa musia uskutočniť do uvedeného termínu. Vo výnimočných prípadoch však môže komisia súhlasiť s primeraným predĺžením kontraktačného obdobia alebo termínu na výplatu finančných prostriedkov na základe riadne zdôvodnenej žiadosti príjemcu podanej s dostatočným predstihom. Platnosť tohto memoranda sa skončí uplynutím lehoty na vyplatenie finančných prostriedkov z grantu ES. Všetky finančné prostriedky, ktoré neboli vyplatené, budú vrátené komisii.

ČLÁNOK 4 - ADRESY

Korešpondencia týkajúca sa vykonávania tohto opatrenia sa bude zasielať - s uvedením čísla a názvu opatrenia – na adresu:

za spoločenstvo:

	pán Eric van der Linden
vedúci Delegácie Európskej komisie v Slovenskej republike
Panská 3
81101 Bratislava
	Slovenská republika
	Tel : (+ 4212)5443 1718
	Fax : (+ 4212)5443 2980	

za príjemcu:

	Úrad vlády Slovenskej republiky
	pán Pál Csáky
	podpredseda vlády Slovenskej republiky pre európsku integráciu
	Národný koordinátor zahraničnej pomoci
	Námestie slobody 1 
	811 06 Bratislava
	Slovenská republika

ČLÁNOK 5 - POČET ORIGINÁLOV

Toto memorandum je vyhotovené dvojmo v anglickom jazyku.

ČLÁNOK 6 – NADOBUDNUTIE ÚČINNOSTI

Toto memorandum nadobudne účinnosť dňom jeho podpisu oboma stranami. Žiadne výdavky vzniknuté pred uvedeným dátumom nespĺňajú nárok na preplatenie z grantu ES.

Prílohy sa považujú za neoddeliteľnú súčasť tohto memoranda.

Dané v Bratislave					Dané v Bratislave
Dátum							Dátum

za príjemcu			 			za spoločenstvo

.........................................				...............................................
pán Pál Csáky						pán Eric van der Linden
podpredseda vlády SR pre európsku integráciu		vedúci Delegácie Európskej komisie v SR
Národný koordinátor zahraničnej pomoci 		 
		
Prílohy

1.	Rámcová dohoda (Prílohy A & B)
2.	Osobitné ustanovenia (Príloha C)
3.	Zviditeľnenie/Publicita (Príloha D)
PRÍLOHA C

Osobitné ustanovenia

1. Ciele a očakávané výsledky

Všeobecným cieľom tohto návrhu je poskytnutie technickej pomoci na vývoj primeranej administratívnej kapacity v rámci Národného fondu, implementačných agentúr a ostatných orgánov zúčastnených na riadení predvstupových prostriedkov s cieľom splniť požiadavky EDIS.

Na uspokojivú realizáciu celého procesu je nevyhnutnou požiadavkou, aby ho kandidátske krajiny považovali za svoj vlastný. Je úlohou splnomocnenca pre Národný fond (NAO), aby z vlastnej iniciatívy poslal žiadosť komisii na vydanie rozhodnutia týkajúceho sa EDIS pre každú implementačnú agentúru, o ktorej je splnomocnenec presvedčený, že spĺňa kritériá a podmienky. Činnosti v etape I až III "cestnej mapy" spadajú pod zodpovednosť národných orgánov a uskutočňujú sa pod vedením splnomocnenca pre Národný fond, kým za štvrtú etapu prípravy na rozhodnutie komisie majú výhradnú zodpovednosť služby komisie.

Etapa I „Hodnotenie medzier“ pozostáva z auditu systémov každého orgánu a slúži na zistenie rozsahu, do akého sa v súčasnosti plnia požiadavky EDIS, a na identifikáciu konkrétnych činností, zmien a zlepšení, ktoré sú potrebné na zabezpečenie zhody s danými požiadavkami. Táto etapa už prebieha a zabezpečuje sa z vlastných zdrojov kandidátskych krajín, pričom nezávislý národný kontrolný orgán, resp. externý expert sa financuje z existujúcich aktivít v oblasti technickej pomoci. 

Pokiaľ národné orgány uskutočňujú hodnotenie v rámci etapy I aj prostredníctvom služieb externého audítora, rovnaký orgán môže uskutočniť aj hodnotenie súladu, ale len pod podmienkou, že nebol zapojený do prípravných prác na etapu II. 

Prvou časťou tohto programu je Vyplňovanie medzier (etapa II cestnej mapy k EDIS). Cieľom je pripraviť sa na EDIS uskutočnením potrebných zmien a zlepšení v cieľových inštitúciách a postupoch prostredníctvom implementácie odporúčaní zo Správy o hodnotení medzier (GAR). 

Na tento účel bude program pomáhať Národnému fondu, implementačným agentúram a ostatným orgánom zúčastneným na riadení prostriedkov PHARE pri plynulom zavádzaní EDIS tým, že im pomôže navrhnúť a rozvinúť administratívnu kapacitu na primeranú úroveň prostredníctvom zavedenia vhodných postupov, manuálov a tréningu. Tam, kde to je potrebné, sa z technickej pomoci poskytne aj podpora pri zavádzaní systému na výkon požadovaných funkcií (programovanie projektov, riadenie projektov, implementácia projektov, verejné obstarávanie, uzatváranie zmlúv, riadenie cash-flow, finančná kontrola, monitoring a hodnotenie opatrení PHARE).

Druhou časťou tohto programu je Hodnotenie súladu (etapa III EDIS). Cieľom je umožniť národným orgánom zodpovedným za finančné riadenie nástrojov spoločenstva, aby stanovili, či boli splnené predbežné podmienky na formálnu žiadosť o EDIS.

Štvrtou a poslednou etapou (mimo rámca tohto programu) je príprava na rozhodnutie komisie. Patrí sem analýza žiadosti o EDIS predloženej splnomocnencom pre Národný fond a následný overovací audit, ktorý v prípade pozitívneho vyhodnotenia povedie k rozhodnutiu komisie (udelenie výnimky z povinnosti schvaľovania ex-ante), a ktorý vykonajú služby Európskej komisie. 

Starostlivo treba zvážiť skutočnosť, že vo väčšine kandidátskych krajín sa v tejto oblasti už uskutočnili výrazné opatrenia, buď v rámci konkrétnych projektov PHARE, prostredníctvom twinningov, technickej pomoci pre EDIS alebo akreditačného procesu SAPARD. Je preto dôležité dbať na to, aby sa projekty navzájom dopĺňali a neprekrývali s predchádzajúcimi alebo prebiehajúcimi opatreniami PHARE alebo ISPA, a aby aktivity boli skutočne prínosom a vychádzali z už vykonaných prác. 

Očakávané výsledky

Etapa II (Vyplňovanie medzier):

Systémy vnútornej aj vonkajšej kontroly v dotknutých agentúrach sú v súlade s podmienkami a kritériami nariadenia 1266/99, rozpracovaného do pracovnej správy komisie „Príprava na rozšírenú decentralizáciu“.

Dosiahne sa to napríklad týmito aktivitami a výstupmi:

Aktivity

•	Národné orgány vypracujú pracovný program, v ktorom vymedzia podrobné činnosti a časový harmonogram na každé odporúčanie v Správe o hodnotení medzier (GAR).

•	Implementácia pracovného programu národnými orgánmi s tým, že v prípade potreby sa podporí financovaním z technickej pomoci.

•	Národné orgány pripravia štúdiu revíznych záznamov (audit trafil study) (v prípade potreby s pomocou externých poradcov) pod vedením služieb komisie.

•	Zabezpečovanie (v prípade potreby s pomocou komisie) vzdelávania, seminárov, študijných pobytov a inej podpory a poradenstva.

•	Vypracovanie manuálov o finančnom riadení a kontrole cieľovými inštitúciami.

•	Vypracovanie manuálov o audite zodpovednými audítorskými orgánmi, tak ústredných ako aj decentralizovaných.

Úlohy a výstupy, ktoré dodajú poskytovatelia pomoci v rámci tohto programu, zahŕňajú:

•	Manuály interného finančného riadenia a kontroly, ktoré by mali najskôr vypracovať a následne používať a presadzovať služby interného finančného riadenia a kontroly implementačných agentúr predvstupových nástrojov – aby sa zabezpečil súlad s požiadavkami riadiacich a kontrolných systémov pre program PHARE.

•	Zavedenie interného finančného riadenia a riadenia kontroly, ktoré spĺňa EDIS, vrátane tréningov a informačných kampaní v rámci implementačných agentúr predvstupových nástrojov. 

•	Definovanie potrebných krokov v postupoch verejného obstarávania a uzatvárania zmlúv na splnenie požiadaviek EDIS.

•	Operačný audit; príprava vnútorných revíznych záznamov.

•	Príprava vývojových diagramov a kontrolných zoznamov na podávanie hlásení a komunikáciu, na nadväzovanie vzťahov s audítorskými službami (interný audit líniových ministerstiev, dohľad nad rozpočtom, ...) na každodennej báze.

•	Ďalšie výstupy sa budú definovať, ak to bude potrebné, po skončení Hodnotenia medzier.

Etapa III (Hodnotenie súladu):

Očakávané výsledky:

•	Vypracovanie správy (Správa o hodnotení súladu) externým audítorom, v ktorej budú uvedené nálezy a závery práce auditu a zároveň audítorský posudok, ktorým sa osvedčí splnenie požiadaviek.

•	Predloženie žiadosti o EDIS za relevantné implementačné agentúry splnomocnencom pre Národný fond Európskej komisii.

Dosiahne sa to napríklad prostredníctvom týchto aktivít a výstupov:

Aktivity

•	Úplný finančný a systémový audit každej cieľovej inštitúcie externým audítorom v mene národných orgánov, ktorý zahŕňa:

1.	požiadavky uvedené v Nariadení 1266/99 a rozpracované v „Pracovnej správe EDIS“ s osobitným dôrazom na body identifikované v Správe o hodnotení medzier (GAR) v etape I;
2.	manuály a iné dokumenty dôležité pre splnenie týchto požiadaviek;
3.	plné overenie národných postupov verejného obstarávania ako súčasť auditu.

Úlohy a výstupy, ktoré dodajú poskytovatelia pomoci v rámci tohto programu zahŕňajú:

1)	na základe audítorskej správy vypracovanej v etape I a po poskytnutí pomoci v rámci osobitného projektu pre etapu II, prípravu na EDIS, nové hodnotenie orgánov, ktoré boli predmetom auditu v etape I, pričom sa bude skúmať, či sa dosiahli potrebné zlepšenia;

2)	príprava správy o súlade pre splnomocnenca pre Národný fond potvrdzujúcej:

•	že projektové riadenie a kontrolné postupy PHARE v implementačných agentúrach a na Národnom fonde sú v súlade s požiadavkami na EDIS;

•	že spôsobilosť na riadenie, plánovanie, následné sledovanie projektov PHARE, riadenie úspechov (a možných zlyhaní) projektových zdrojov PHARE a zdrojov v iných oblastiach súvisiacich s efektívnou prípravou, monitorovaním a hodnotením pomoci PHARE v súlade s predvstupovými prioritami je uspokojivá;

•	že existujú primerané systémy a efektívna interná kontrola na riadenie projektov PHARE vo všetkých častiach projektového cyklu (zameranie na kontroly a revízne záznamy);

•	že sa vykonala analýza informačných systémov a bezpečnosti dát.

2. Rozpočet

Pomoc určená na prípravu kandidátskych krajín na rozšírenú decentralizáciu (EDIS) v spravovaní predvstupových finančných prostriedkov:

euro
Kandidátske krajiny	Vyplňovanie medzier (etapa II),
Hodnotenie súladu (etapa III)	
Kandidátske krajiny	Suma	odkaz na CRIS	
Maďarsko	300.000		
Česká republika	300.000		
Slovinsko	400.000		
Slovensko	700.000		
Poľsko	1.000.000		
Estónsko	500.000		
Lotyšsko	500.000		
Litva	500.000		
Rumunsko	900.000		
Bulharsko 	800.000		
Spolu	5.900.000	2002/000585	

Plán kontrahovania a vyplácania

Všetky zmluvy pre Českú republiku, Estónsko, Maďarsko, Lotyšsko, Litvu, Poľsko, Slovenskú republiku a Slovinsko musia byť podpísané do 30.09.2003 a finančné prostriedky vyplatené do 30.09.2004. Pre Bulharsko a Rumunsko musia byť všetky zmluvy podpísané do 31.07.2004 a platby vykonané do 31.07.2005.

V prípade potreby bude program pre každú krajinu pozostávať z dvoch poradenských zmlúv. Jedna zmluva sa vzťahuje na Vyplňovanie medzier (etapa II) a druhá na Hodnotenie súladu (etapa III).

Kumulatívny štvrťročný rozpis uzatvárania zmlúv a vyplácania finančných prostriedkov:

	2002	2003	2004	2005	
	Q4	Q1	Q2	Q3	Q4	Q1	Q2	Q3	Q4	Q1	Q2	Q3	
Spolu nakontrahované	0,7	3,1	3,7	4,2	4,7	5,3	5,3	5,9	5,9	5,9	5,9	5,9	
Spolu 
vyplatené	0,3	1,1	1,8	2,5	3,1	3,8	4,0	4,2	4,6	4,6	5,2	5,9	

3. Implementačné dojednania

Tento Finančný návrh je určený pre horizontálny program. Projekty budú implementované prostredníctvom štruktúr Národného programu PHARE. Samotný Finančný návrh bude rozdelený podľa jednotlivých krajín prostredníctvom podpísania desiatich samostatných finančných memoránd, čím sa zaručí optimálne pokračovanie v každej krajine a maximálna efektívnosť implementácie projektu. 
Implementácia prostredníctvom Národných programov
Finančné a projektové riadenie kandidátskou krajinou 
Program bude riadený v súlade s postupmi Decentralizovaného implementačného systému PHARE (DIS).
Národný koordinátor zahraničnej pomoci (NAC) nesie celkovú zodpovednosť za programovanie, monitorovanie a implementáciu programov PHARE. Splnomocnenec pre Národný fond (NAO) a splnomocnenec pre program (PAO) zabezpečia, že sa programy budú implementovať v súlade s postupmi uvedenými v manuáli DIS a inými pokynmi komisie, a že všetky zmluvy sú pripravené v súlade s Praktickou príručkou pre PHARE, ISPA a SAPARD. 
NAC a NAO majú spoločnú zodpovednosť za koordináciu medzi programami PHARE (vrátane PHARE CBC), ISPA a SAPARD.
Národný fond (NF) na čele s NAO dohliada na finančné riadenie programu a je zodpovedný za podávanie hlásení Európskej komisii. Splnomocnenec pre Národný fond (NAO) má celkovú zodpovednosť za finančné riadenie prostriedkov PHARE. Zaručí dodržiavanie pravidiel, nariadení a postupov PHARE týkajúcich sa verejného obstarávania, podávania hlásení a finančného riadenia, ako aj pravidiel štátnej pomoci spoločenstva, a fungovanie systému podávania hlásení a projektového informačného systému. Patrí sem aj povinnosť hlásiť všetky prípady, kde existuje podozrenie alebo sa dokázal podvod alebo porušenie predpisov. NAO nesie plnú zodpovednosť za prostriedky programu PHARE až po jeho uzavretie. 
Na účely tohto programu sa (v každej zúčastnenej krajine) vytvorí špeciálny Riadiaci výbor (pracovná skupina na vysokej úrovni), ktorý bude dohliadať nad implementáciou programu. Výbor by mal byť zložený z predstaviteľov hlavných zúčastnených strán, hlavne z NAC, NAO kandidátskej krajiny a riaditeľa pre koordináciu finančných nástrojov, pričom vedúci skupiny a vedúci Delegácie EK budú zastupovať komisiu. 
Vrátenie finančných príspevkov
Každé dokázané porušenie predpisov či podvod odhalený kedykoľvek v priebehu implementácie programu bude mať za následok vrátenie finančných príspevkov komisii.
Ak sa zdá, že realizácia opatrenia nezdôvodňuje použitie časti alebo celej alokovanej finančnej pomoci, komisia vykoná primerané prešetrenie prípadu, a najmä požiada krajinu príjemcu pomoci o poskytnutie stanoviska v lehote, ktorú stanoví, a o nápravu všetkých porušení.
Po prešetrení uvedenom v predchádzajúcom odseku môže komisia zredukovať, pozastaviť alebo zrušiť finančnú pomoc v rámci tých opatrení, u ktorých prešetrenie odhalí porušenie predpisov, nepatričnú kombináciu prostriedkov alebo neschopnosť dodržať podmienky Finančného memoranda, hlavne ak ide o významnú zmenu ovplyvňujúcu podstatu alebo podmienky implementácie opatrenia, na ktoré sa nevyžiadalo schválenie komisie. Akékoľvek zníženie alebo zrušenie pomoci je dôvodom na spätné získanie vyplatených súm. 
Ak komisia zistí, že sa neodstránilo porušenie, alebo že celá akcia alebo jej časť nezdôvodňuje použitie celej pridelenej finančnej pomoci alebo jej časti, môže komisia vykonať primerané prešetrenie prípadu a požiadať krajinu príjemcu, aby predložila stanovisko v rámci stanovenej lehoty. Ak krajina príjemcu po prešetrení neuskutočnila žiadne nápravné opatrenia, komisia môže:
(a)	znížiť alebo zrušiť akýkoľvek preddavok;
(b)	zrušiť celú pomoc poskytnutú na dané opatrenie alebo jej časť.
Komisia určuje rozsah nápravy, pričom berie do úvahy podstatu (charakter) porušenia predpisov a rozsah zlyhania v riadiacich a kontrolných systémoch. 
Všetky finančné prostriedky, ktoré neboli využité do termínu skončenia programu, sa vrátia komisii. Hneď po skončení lehoty na vyplácanie Finančného memoranda vydá NAO záverečné písomné vyhlásenie s podpornou dokumentáciou, v ktorej uvedie celkovú sumu nakontrahovaných a vyplatených prostriedkov. Priloží k nemu aj konečné bankové zosúladenie účtu s bankovým výpisom uvádzajúce existujúce zostatky na účtoch NF/IA/CFCU.
Bez ohľadu na vrátenie nepoužitých a neopodstatnených finančných prostriedkov sa po skončení platnosti Finančného memoranda môže vydať doplnkový príkaz na vrátenie, vychádzajúci z finálneho auditu hodnovernosti a dôslednosti zmlúv a vykonaných platieb, ako aj ich súladu s ustanoveniami Finančného memoranda, pričom sa prihliada na nezávislý názor finálneho auditu.
Splnomocnenec pre Národný fond (NAO) zabezpečí refundáciu všetkých nepoužitých prostriedkov alebo akejkoľvek sumy, ktorá bola neprávom vyplatená, do šesťdesiatich kalendárnych dní odo dňa oznámenia. Ak NAO nevráti sumu, ktorú dlhuje komisii, vráti túto čiastku komisii krajina príjemcu. Z nesplatených čiastok sa budú účtovať úroky z omeškania v súlade s pravidlami uvedenými vo Finančnom nariadení o rozpočte spoločenstva. 
Finančné toky
Komisia bude prevádzať finančné prostriedky na Národný fond v súlade s Memorandom o porozumení podpísaným medzi komisiou a príslušnými krajinami v decembri 1998. Finančné prostriedky sa budú prevádzať na základe žiadosti od splnomocnenca pre Národný fond na osobitný bankový účet denominovaný v EUR, otvorený a riadený Národným fondom v centrálnej banke (alebo „v banke vopred dohodnutej s komisiou“). 

•	Prevod finančných prostriedkov na Národný fond

Národný fond (NF) v jednotlivých krajinách predstavuje:

1.	Bulharsko – ministerstvo financií
2.	Česká republika – ministerstvo financií
3.	Estónsko – ministerstvo financií
4.	Maďarsko – ministerstvo financií
5.	Lotyšsko – ministerstvo financií
6.	Litva – ministerstvo financií
7.	Poľsko – ministerstvo financií
8.	Rumunsko – ministerstvo financií
9.	Slovensko – ministerstvo financií
10.	Slovinsko – ministerstvo financií

Platba do výšky 20% finančných prostriedkov spravovaných príjemcom sa po podpise Finančného memoranda a Finančnej dohody medzi Národným fondom (NF) a implementačnými agentúrami (IA)/centrálnymi finančnými a kontraktačnými jednotkami (CFCU) prevedie na Národný fond. Musia sa dodržať aj ustanovenia článkov 2 a 13 Memoranda o porozumení týkajúceho sa Národného fondu. Navyše, splnomocnenec pre Národný fond (NAO) musí komisii predložiť návrh na vymenovanie splnomocnencov pre program (PAO) a musí pripraviť popis systému s dôrazom na informačný tok medzi NF a IA/CFCU a na spôsob, akým sa má realizovať platba. 

Finančné prostriedky sa dvakrát doplnia do výšky 30% financií spravovaných príjemcom* a konečná platba predstavuje do 20% výšky rozpočtu alebo celý zostatok v závislosti od toho, ktorá čiastka je nižšia. Prvé doplnenie sa uskutoční, keď implementačné agentúry a CFCU vyplatia 5% rozpočtu*. O druhé doplnenie možno požiadať po vyplatení 35% celkového platného rozpočtu*. Konečné tretie doplnenie sa viaže na vyplatenie 70% celkového platného rozpočtu*. Výnimočne môže splnomocnenec pre Národný fond požiadať o preddavok vo výške presahujúcej vyššie uvedené percentá v súlade s postupmi ustanovenými v uvedenom Memorande o porozumení. Pokiaľ k tomu nedá vopred výslovný súhlas vedenie komisie, doplnenie nemožno uskutočniť, pokiaľ sa nedodržia uvedené spúšťacie momenty. 
•	Prevod finančných prostriedkov na implementačné agentúry 

Pri prideľovaní zodpovednosti v rámci ministerstiev financií za verejné obstarávanie a platby by sa mala rešpektovať zásada oddelenia úloh. 

Národný fond prevedie finančné prostriedky na implementačné agentúry (IA), vrátane Centrálnej finančnej a kontraktačnej jednotky (CFCU), v súlade s finančnými dohodami podpísanými medzi Národným fondom a IA/CFCU, kde sa to vyžaduje. Bankové účty pre subprogramy budú otvorené v mene príslušnej implementačnej agentúry/CFCU, ktorá je zodpovedná za finančné riadenie subprogramu v súlade s článkom 13 Memoranda o porozumení o zriadení Národného fondu. 

Každú finančnú dohodu vopred schváli Európska komisia. V prípade, že Národný fond je sám platobným agentom pre CFCU, prevod finančných prostriedkov z NF na CFCU sa neuskutoční. Na čele CFCU a implementačných agentúr stojí splnomocnenec pre program (PAO), ktorého po konzultácii s národným koordinátorom pre zahraničnú pomoc (NAC) vymenuje splnomocnenec pre Národný fond (NAO). Splnomocnenec pre program je zodpovedný za všetky operácie, ktoré uskutočňuje CFCU/implementačná agentúra.

Pri zmluvách na finančné prostriedky, viazané na záručnú dobu presahujúcu dobu, počas ktorej sa uskutočňujú platby v rámci programu, bude celková suma prostriedkov vzťahujúcich sa na tieto zmluvy, vypočítaná splnomocnencom pre program a potvrdená komisiou, vyplatená pred oficiálnym skončením programu implementačnej agentúre. Implementačná agentúra preberá plnú zodpovednosť za deponovanie finančných prostriedkov až do splatnosti poslednej platby a za použitie finančných prostriedkov poskytnutých v rámci týchto platieb v súlade s ustanoveniami o viazanosti. 

Implementačná agentúra ďalej preberá plnú zodpovednosť vo vzťahu k dodávateľom za plnenie povinností vyplývajúcich z ustanovení o viazanosti. Úroky z viazaných prostriedkov vyplatí komisii po uskutočnení poslednej platby dodávateľ. Prostriedky, ktoré sa dodávateľom nevyplatili po uskutočnení posledných platieb, sa uhradia komisii. Celkový prehľad o využití prostriedkov deponovaných na garančných účtoch – a najmä o platbách z nich vykonaných – ako aj o vzniknutých úrokoch bude raz ročne predkladať komisii splnomocnenec pre Národný fond. 

•	Úroky

V zásade všetky bankové účty sú úročené. Úroky sa nahlasujú Európskej komisii. V prípade rozhodnutia komisie sa na základe návrhu splnomocnenca pre Národný fond môžu úroky reinvestovať do programu. 

4. Monitorovanie a hodnotenie

Projektová implementácia tohto programu sa bude monitorovať prostredníctvom Spoločného monitorovacieho výboru (JMC). Jeho členmi sú splnomocnenec pre Národný fond, národný koordinátor zahraničnej pomoci a služby komisie. JMC zasadá minimálne raz za rok s cieľom posúdiť všetky programy financované z programu PHARE a vyhodnotiť, aký pokrok sa ich prostredníctvom dosiahol pri plnení cieľov vytýčených vo finančných memorandách a partnerstvách pre vstup. JMC môže odporučiť zmenu priorít, resp. realokáciu prostriedkov z programu PHARE. Okrem toho raz ročne JMC posudzuje pokrok dosiahnutý vo všetkých predvstupových programoch finančnej pomoci EÚ (PHARE, ISPA a SAPARD).

V súvislosti s programami PHARE pomáhajú Spoločnému monitorovaciemu výboru aj Sektorové monitorovacie podvýbory (SMSC), ktoré takisto tvorí národný koordinátor zahraničnej pomoci, splnomocnenec pre program každej implementačnej agentúry (prípadne CFCU) a služby komisie. Monitorovací podvýbor podrobne posudzuje pokrok dosiahnutý v rámci každého programu, vrátane jeho komponentov a zmlúv, ktoré JMC zaradil do primeraných monitorovacích sektorov. Každý sektor monitoruje jeden Sektorový monitorovací podvýbor na základe pravidelných monitorovacích správ vypracovaných implementačnou agentúrou a priebežných hodnotení vypracovaných nezávislými hodnotiteľmi. SMSC predkladá odporúčania týkajúce sa jednotlivých aspektov riadenia a štruktúry a zabezpečí ich splnenie. Monitorovací podvýbor podlieha Spoločnému monitorovaciemu výboru, ktorému predkladá celkové podrobné správy o všetkých programoch financovaných z prostriedkov PHARE.

Služby komisie zabezpečia vykonanie hodnotenia ex-post po skončení programu.

5. Audit a opatrenia proti podvodom

a) Na strane kandidátskych krajín

Komisia každoročne dostane plán auditu a zhrnutie nálezov z vykonaných auditov. Komisia musí mať k dispozícii audítorské správy. 

Kompetentný národný finančný kontrolný orgán vykoná primeranú kontrolu implementácie programu.

Po vnútroštátnych kontrolách alebo kontrolách zo strany spoločenstva zabezpečia prijímajúce krajiny vyšetrenie a uspokojivé vyriešenie prípadov, v ktorých existuje podozrenie alebo sa dokázal podvod alebo porušenie predpisov.

Porušením predpisov sa rozumie akýkoľvek rozpor s právom spoločenstva, ktorý je výsledkom konania alebo opomenutia zo strany ekonomického operátora a ktorý spôsobil, resp. mohol poškodiť všeobecný rozpočet spoločenstiev alebo rozpočty nimi spravované, a to buď znížením alebo stratou príjmov vyplývajúcich z vlastných zdrojov vyberaných priamo v mene spoločenstiev, alebo neopodstatnenou výdavkovou položkou.

Podvodom sa rozumie akékoľvek úmyselné konanie alebo opomenutie, ktoré sa vzťahuje na:

(i)	použitie alebo predloženie falošných, nesprávnych alebo neúplných prehlásení alebo dokladov, na základe ktorých dôjde k zneužitiu, resp. neoprávnenému ponechaniu si prostriedkov zo všeobecného rozpočtu Európskych spoločenstiev alebo z rozpočtov, ktoré spravujú Európske spoločenstvá, resp. sú spravované v ich mene,

(ii)	neposkytnutie informácií v rozpore s konkrétnou povinnosťou, ktoré má rovnaký efekt ako v (i),

(iii)	nesprávne použitie týchto prostriedkov na iné účely než tie, na ktoré boli pôvodne vyčlenené.

b) Na strane komisie

Všetky Finančné memorandá, ako aj z nich vyplývajúce zmluvy, sú predmetom dohľadu a finančnej kontroly zo strany komisie (vrátane Európskeho úradu pre boj proti podvodom - OLAF) a auditov Účtovného dvora. Patria sem opatrenia ex-ante overovania verejných súťaží a uzatvárania zmlúv, ktoré vykonáva delegácia v danej kandidátskej krajine, a kontroly na mieste.

V záujme zabezpečenia efektívnej ochrany finančných záujmov spoločenstva môže komisia vykonávať kontroly na mieste a inšpekcie v súlade s postupmi ustanovenými v nariadení rady (Euratom, ES) č. 2185/96.

Účty a operácie Národného fondu a CFCU (ak bola zriadená) a relevantných implementačných agentúr môže komisia kontrolovať podľa vlastnej úvahy prostredníctvom externého audítora kontrahovaného komisiou bez ujmy na povinnostiach Európskej komisie a Európskeho účtovného dvora v súlade so Všeobecnými podmienkami vzťahujúcimi sa na Finančné memorandum pripojenými k Rámcovej dohode.

6. Zviditeľnenie/publicita

Pri implementácii programu komisia zabezpečí maximálne zviditeľnenie činností EÚ v kandidátskych krajinách PHARE. Na dosiahnutie tohto cieľa bude komisia dôsledne aplikovať správu (vyhlášku) „Informovanie a publicita v súvislosti s programami PHARE Európskych spoločenstiev“.

PRÍLOHA TÝKAJÚCA SA

INFORMOVANIA A PUBLICITY V SÚVISLOSTI S PROGRAMAMI EURÓPSKYCH SPOLOČENSTIEV - PHARE, ISPA A SAPARD

1. 	Cieľ a rozsah
	
Opatrenia týkajúce sa informovania a publicity o pomoci z programu PHARE Európskeho spoločenstva sú určené na zvýšenie verejnej informovanosti a transparentnosti činnosti EÚ a na vytvorenie konzistentnej predstavy o príslušných opatreniach vo všetkých kandidátskych krajinách. Informovanie a publicita sa budú týkať tých opatrení, na ktoré sa vyčlenil príspevok z programu PHARE.

2. 	Všeobecné princípy

Príslušný splnomocnenec pre program (PAO), ktorý je zodpovedný za implementáciu finančných memoránd a iných foriem pomoci, bude zodpovedný za publicitu priamo na mieste. Bude to robiť v spolupráci s Delegáciou EK, ktorá bude informovaná o opatreniach prijatých s týmto cieľom.

Kompetentné národné a regionálne orgány uskutočnia všetky potrebné administratívne kroky na zabezpečenie efektívneho uplatňovania týchto opatrení a na spoluprácu s Delegáciou EK priamo na mieste.

Ďalej popisované opatrenia na zvýšenie informovanosti a publicitu vychádzajú z ustanovení nariadení a rozhodnutí, ktoré sa vzťahujú na štrukturálne fondy. Sú to:

-	Nariadenie (EHS) 1159/2000 Úradný vestník Európskych spoločenstiev č. L 130/30, 31. máj 2000;

-	Rozhodnutie komisie z 31. mája 1994; Úradný vestník Európskych spoločenstiev č. L 152/39, 18. jún 1994;

Konkrétne predpisy týkajúce sa programu ISPA sú zahrnuté v:

-	Rozhodnutí komisie z 22. júna 2001; Úradný vestník Európskych spoločenstiev č. L 182/58.

Opatrenia na zvýšenie informovanosti a publicitu musia byť v súlade s ustanoveniami vyššie uvedených nariadení a rozhodnutí. Pre národné, regionálne a miestne orgány je k dispozícii manuál o harmonizácii na Delegácii EK v danej krajine. 

3. 	Informovanie a publicita v súvislosti s programami PHARE

Informovanie a publicita budú predmetom koherentného súboru opatrení, ktoré vypracujú kompetentné národné, regionálne a miestne orgány v spolupráci s delegáciami EK na dobu zodpovedajúcu dobe platnosti finančného memoranda, a ktoré sa budú týkať programov aj iných foriem pomoci.

Náklady na informovanie a publicitu v súvislosti s jednotlivými projektmi budú pokryté z rozpočtu na tieto projekty.

Pri implementácii programov PHARE sa budú brať do úvahy opatrenia (a) a (b) uvedené nižšie:

(a)	kompetentné orgány kandidátskych krajín budú publikovať obsah programov a iných foriem pomoci tou najvhodnejšou formou. Zabezpečia, aby sa tieto dokumenty primerane rozšírili a boli k dispozícii zainteresovaným stranám. Zabezpečia konzistentnú prezentáciu informácií a propagačného materiálu na celom území kandidátskej krajiny,

(b)	súčasťou opatrení súvisiacich s informovaním a publicitou priamo v teréne bude:

(i)	V prípade investícií do infraštruktúry, pri ktorých náklady presahujú 1 milión eur:

-	na miestach výstavby sa vystavia billboardy v súlade s ustanoveniami nariadenia a rozhodnutia uvedeného v odseku 2 a s technickými špecifikáciami manuálu, ktorý poskytne Delegácia EK v danej krajine,

-	permanentné pamätné plakety v prípade infraštruktúry dostupnej širokej verejnosti, ktoré majú byť nainštalované v súlade s ustanoveniami nariadenia a rozhodnutia uvedeného v odseku 2 a s technickými špecifikáciami manuálu, ktorý poskytne Delegácia EK v danej krajine.

(ii)	V prípade výrobných investícií, opatrení na rozvoj miestneho potenciálu a všetkých ostatných opatrení, na ktoré bola poskytnutá finančná pomoc z PHARE, ISPA alebo SAPARD:

-	opatrenia, ktorých prostredníctvom sa pozornosť potenciálnych príjemcov a širokej verejnosti upriami na pomoc z programov PHARE, ISPA a SAPARD v súlade s opatreniami uvedenými v odseku 3 (b)(i),

-	opatrenia zamerané na záujemcov o verejnú pomoc sčasti spolufinancovanú cez programy PHARE, ISPA alebo SAPARD a to tak, že vo formulároch, ktoré musia takíto záujemcovia vyplniť, sa uvedie, že ide o pomoc pochádzajúcu z EÚ, konkrétne z programov PHARE, ISPA alebo SAPARD v súlade s opatreniami opísanými vyššie.

4. 	Zviditeľnenie pomoci EÚ v podnikateľských kruhoch a medzi potenciálnymi príjemcami a širokou verejnosťou
	
	4.1 Podnikateľské kruhy
	
Podnikateľské kruhy musia byť podľa možnosti čo najužšie zapojené do takej pomoci, ktorá sa ich najbezprostrednejšie dotýka. 

Orgány zodpovedné za realizáciu pomoci zabezpečia existenciu vhodných kanálov na rozširovanie informácií pre potenciálnych príjemcov, hlavne pre malé a stredné podniky. Mali by sa v nich uviesť aj administratívne postupy, ktoré je potrebné dodržiavať. 
	
4.2 Iní potenciálni príjemcovia

Orgány zodpovedné za realizáciu pomoci zabezpečia existenciu primeraných kanálov na rozširovanie informácií pre všetky osoby, ktoré majú prospech alebo by mohli mať prospech z opatrení týkajúcich sa odbornej prípravy, zamestnanosti alebo rozvoja ľudských zdrojov. S týmto zámerom zabezpečia spoluprácu orgánov pre odbornú prípravu a výcvik pôsobiacich v oblasti zamestnanosti, podnikov a skupín podnikov, školiacich stredísk a mimovládnych organizácií.

Formuláre

Vo formulároch, vydaných národnými, regionálnymi alebo miestnymi orgánmi, týkajúcich sa oznámenia o pomoci, žiadosti o pomoc a pridelenia pomoci, ktoré sú určené pre konečných príjemcov alebo akúkoľvek inú osobu oprávnenú dostať takúto pomoc, sa musí uviesť, že finančnú podporu poskytuje EÚ, konkrétne prostredníctvom programov PHARE, ISPA alebo SAPARD. V oznámení o pomoci zaslanom príjemcom sa uvedie aj výška alebo percento pomoci financovanej z daného programu. Ak je na týchto dokumentoch štátny znak alebo regionálny emblém, musia obsahovať aj logo EÚ v tej istej veľkosti.

4.3	Široká verejnosť

	Médiá

Kompetentné orgány budú informovať médiá tým najvhodnejším spôsobom o činnostiach, ktoré sú spolufinancované zo strany EÚ, hlavne prostredníctvom programov PHARE, ISPA alebo SAPARD. Takáto účasť sa musí primerane odraziť v týchto informáciách.

S týmto cieľom sa v súvislosti so začatím operácií (ihneď po ich schválení komisiou) a dôležitými etapami ich realizácie musia realizovať informačné opatrenia, najmä prostredníctvom regionálnych médií (tlač, rozhlas a televíziu). V kandidátskej krajine musí byť zabezpečená vhodná spolupráca s Delegáciou EK.

Princípy stanovené v dvoch predchádzajúcich odsekoch sa vzťahujú na reklamné akcie, akými sú tlačové vyhlásenia alebo propagačné komuniké.

	Informačné akcie

Organizátori informačných akcií, ako sú konferencie, semináre, veľtrhy a výstavy v spojení s realizáciou operácií čiastočne financovaných zo strany programov PHARE, ISPA alebo SAPARD, sa musia snažiť veľmi explicitne objasniť účasť EÚ. Bolo by možné využiť túto príležitosť na vystavenie európskych vlajok v zasadacích miestnostiach a tam, kde to je vhodné, umiestniť logo EÚ na dokumentoch. Delegácia ES v kandidátskej krajine bude v prípade potreby pomáhať pri príprave a realizácii týchto akcií.

	Informačné materiály

Publikácie (ako sú napríklad brožúry a letáky) o programoch alebo podobných opatreniach financovaných alebo spolufinancovaných z programov PHARE, ISPA alebo SAPARD, by mali mať na titulnej strane jasné označenie účasti EÚ, ako aj logo EÚ tam, kde je použitý štátny znak alebo regionálny emblém.
	
Pokiaľ tieto publikácie obsahujú predhovor, mala by ho podpísať zodpovedná osoba za kandidátsku krajinu a za komisiu delegát komisie, aby sa jednoznačne zvýraznila účasť EÚ.

V týchto publikáciách sa uvedú aj národné a regionálne orgány, ktoré zodpovedajú za informovanie zainteresovaných strán.

Vyššie uvedené princípy sa budú rovnako uplatňovať pri audiovizuálnom materiále.

5. 	Špeciálne opatrenia týkajúce sa billboardov, pamätných plakiet a plagátov

Na zviditeľnenie opatrení spolufinancovaných prostredníctvom programov PHARE, ISPA alebo SAPARD kandidátske krajiny zabezpečia realizáciu ďalej uvedených opatrení v súvislosti s informáciami a publicitou:
	
Billboardy

Billboardy, ktoré poskytujú informácie o účasti EÚ pri financovaní investícií, by sa mali postaviť na mieste všetkých projektov, pri ktorých predstavuje účasť EÚ 1 milión eur alebo viac. Aj tam, kde kompetentné národné, resp. regionálne orgány nepostavia billboard, ktorý oznamuje ich vlastnú účasť, musí byť účasť EÚ uvedená na samostatnom billboarde. Billboardy musia mať veľkosť primeranú rozsahu operácie (berúc do úvahy výšku spolufinancovania zo strany EÚ) a mali by byť vyhotovené v súlade s inštrukciami obsiahnutými vo vyššie uvedenom technickom manuáli, ktorý je k dispozícii na Delegácii EK.

Billboardy sa nesmú odstrániť skôr ako šesť mesiacov po skončení prác a všade, kde to je možné, by ich mala nahradiť pamätná plaketa v súlade so špecifikáciami uvedenými vo vyššie uvedenom technickom manuáli. 

	Pamätné plakety

Na miestach, ktoré sú dostupné širokej verejnosti, by mali byť umiestnené trvalé pamätné plakety (kongresové centrá, letiská, stanice atď.). Okrem loga EÚ musia takéto plakety uviesť, aká časť sa financovala zo strany EÚ, spolu so zmienkou o relevantnom programe (PHARE, ISPA alebo SAPARD).

Na mieste, kde sa národné, regionálne alebo miestne orgány alebo iný konečný príjemca rozhodnú postaviť billboard, umiestniť pamätnú plaketu, vystaviť plagát alebo urobiť akýkoľvek iný krok na to, aby sa poskytli informácie o projektoch, ktorých náklady nepresahujú 1 milión eur, sa musí uviesť aj účasť EÚ. 

6. 	Záverečné ustanovenia

Zúčastnené národné, regionálne alebo miestne orgány môžu kedykoľvek vykonať aj ďalšie opatrenia, ak to považujú za vhodné. Musia konzultovať s Delegáciou EK a informovať ju o iniciatívach, aby sa delegácia mohla patrične zapojiť do ich realizácie.

Aby sa napomohlo realizácii týchto ustanovení, bude komisia vždy, keď to bude potrebné, poskytovať prostredníctvom svojej delegácie priamo na mieste technickú pomoc vo forme poradenstva týkajúceho sa požiadaviek na dizajn. V relevantnom národnom jazyku sa pripraví manuál, ktorý bude v elektronickej forme obsahovať detailné usmernenia týkajúce sa dizajnu a bude na požiadanie k dispozícii.